

**R E P U B L I K A H R V A T S K A**

**VIROVITIČKO - PODRAVSKA ŽUPANIJA**

**ŽUPAN**



**KLASA: 402-09/15-01/14**

**UR.BROJ: 2189/1-07/1-15-11**

**Virovitica, 4. rujna 2015.**

U sklopu projekta „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama Virovitičko-podravske županije“ koji se provodi u okviru instrumenta „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama“ temeljem poziva UP.03.2.1.01 Europskog socijalnog fonda u sklopu Operativnog programa „Učinkoviti ljudski potencijali“ 2014 - 2020., objavljuje se

**JAVNI POZIV**

 **za prijavu kandidata (m/ž) za izvršavanje poslova pomoćnika u nastavi i stručnih**

 **komunikacijskih posrednika**

I.

U sklopu projekta „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama Virovitičko-podravske županije“ (u daljnjem tekstu: projekt) raspisuje se javni poziv za izbor pomoćnika u nastavi i stručnih komunikacijskih posrednika za učenike s teškoćama, a koji su na temelju rješenja o primjerenom programu školovanja integrirani u redovni sustav osnovnoškolskog i srednjoškolskog obrazovanja u školama čiji je osnivač Virovitičko-podravska županija.

II.

Na Javni poziv mogu se javiti osobe srednje stručne spreme, prvostupnici i magistri struke odgojno-obrazovnog usmjerenja koji će svojim kompetencijama, iskustvom i visokom motivacijom za obavljanje poslova pomoćnika u nastavi i stručnih komunikacijskih posrednika omogućiti jednake uvjete obrazovanja kroz pružanje neposredne podrške učenicima s teškoćama u razredu, pomoć u uključivanju u razredni kolektiv, savladavanje socijalno-psiholoških prepreka, te pomoć učenicima s komunikacijskim teškoćama kod kojih je zbog funkcionalnih oštećenja komunikacija govorom otežana ili ne postoji.

Javni poziv odnosi se na 79 osoba:

* 70 pomoćnika u nastavi,
* 9 stručnih komunikacijskih posrednika.

III.

Pomoćnici u nastavi i stručni komunikacijski posrednici će se u okviru projekta angažirati u osnovnim školama:

* **OŠ Gradina**: 1 pomoćnik u nastavi;
* **OŠ Suhopolje**: 4 pomoćnika u nastavi, 4 stručna komunikacijska posrednika;
* **OŠ August Cesarec Špišić Bukovica**: 3 pomoćnika u nastavi;
* **OŠ Petra Preradovića, Pitomača**: 1 pomoćnik u nastavi;
* **OŠ Eugena Kumičića Slatina**: 8 pomoćnika u nastavi;
* **OŠ Josipa Kozarca Slatina**: 11 pomoćnika u nastavi, 1 stručni komunikacijski posrednik;
* **OŠ Vladimira Nazora Nova Bukovica**: 2 pomoćnika u nastavi;
* **OŠ „Davorin Trstenjak“ Čađavica**: 8 pomoćnika u nastavi;
* **OŠ Voćin**: 3 pomoćnika u nastavi, 1 stručni komunikacijski posrednik;
* **OŠ Mikleuš**: 3 pomoćnika u nastavi, 1 stručni komunikacijski posrednik;
* **OŠ Ivane Brlić-Mažuranić Orahovica**: 5 pomoćnika u nastavi;
* **OŠ Ivan Goran Kovačić Zdenci**: 4 pomoćnika u nastavi;
* **OŠ Antuna Gustava Matoša Čačinci**: 3 pomoćnika u nastavi;

i srednjim školama

* **Industrijsko-obrtnička škola Virovitica**: 2 pomoćnika u nastavi;
* **Industrijsko-obrtnička škola Slatina**: 5 pomoćnika u nastavi;
* **SŠ Marka Marulića Slatina**: 4 pomoćnika u nastavi, 2 stručna komunikacijska posrednika;
* **SŠ Stjepana Sulimanca, Pitomača**: 3 pomoćnika u nastavi.

IV.

Sa odabranim pomoćnicima i stručnim komunikacijskim posrednicima sklopiti će se ugovori o radu na određeno vrijeme za vrijeme trajanja projekta, ali ne duže od 12 mjeseci, kojima će se definirati međusobna prava i obveze.

Odabrani pomoćnici proći će 20-satni program uvođenja u rad za osposobljavanje za rad s djecom.

V.

Uz prijavu na javni poziv, kandidati su dužni priložiti sljedeću dokumentaciju:

* životopis,
* dokaz o stručnoj spremi (preslika),
* dokaz o hrvatskom državljanstvu (preslika domovnice),
* dokaz o prebivalištu (preslika osobne iskaznice),
* potvrda o nezaposlenosti (original),
* potvrda o nekažnjavanju (original, ne starije od 6 mjeseci).

Nepravovremene i nepotpune prijave neće biti razmatrane.

Preslike traženih priloga ne moraju biti ovjerene, a odabrani kandidati su prije sklapanja ugovora dužni dostaviti na uvid originalne dokumente.

VI.

Prijave s popratnom dokumentacijom podnose se poštom preporučeno na sljedeću adresu:

Virovitičko-podravska županija

Upravni odjel za prosvjetu, kulturu, šport i tehničku kulturu

-s napomenom „prijava za pomoćnike u nastavi i stručne komunikacijske posrednike“ (ne otvarati)

Trg Ljudevita Patačića 1

33000 Virovitica

Prijave se mogu predati i osobno u Pisarnicu Virovitičko-podravske županije, Trg Ljudevita Patačića 1, 33000 Virovitica.

Rok za podnošenje prijava je 8 dana od dana objave ovog javnog poziva.

Za sve informacije možete se obratiti na broj telefona : 033 638 120 ili na e-mail: vesna.serepac@vpz.hr

VII.

Ovaj Javni poziv objavljen je na službenim web stranicama Virovitičko-podravske županije i Hrvatskog zavoda za zapošljavanje.

 **ŽUPAN**

 **Tomislav Tolušić, dipl. iur**.